Len nedávno sme spomenuli novinku spoločnosti Fossil, ktorou je wellness model smart hodiniek Gen 6. Práve tento model poskytuje svojim používateľom vopred nainštalovanú aktualizáciu systému Wear OS 3. Podľa portálu XDA-Developers sa spoločnosť po dlhom čakaní rozhodla sprístupniť aktualizáciu aj starším Gen 6 modelom.
Novinky v systéme Wear OS 3 pre Fossil Gen 6
Podľa najnovších príspevkov na portáli Reddit sa aktualizácia postupne sprístupňuje používateľom spomínaných modelov. Práve vďaka vylepšenému systému Wear Health Services sa môžeme tešiť z nových funkcií, ako napríklad monitorovanie wellness aktivít. Zaujímavosťou je aj to, že vylepšenie by sa malo týkať aj šetrnejšej spotreby batérie počas zaznamenávania dát. V preklade by to mohlo znamenať jediné, dlhšiu výdrž batérie a menej časté nabíjanie.
Ďalej sa môžeme tešiť aj na vylepšenie používateľského rozhrania, výkonu a stability. Prichádza aj nová aplikácia pre smartfóny a taktiež aj vylepšenie kompatibility s aplikáciami tretích strán.
Zaujímavosťou je, že hodinky spoločnosti Fossil vám poskytnú asistenta, ktorým bude Alexa od spoločnosti Amazon. Google asistenta teda v zariadení nenájdete. Dôvodom je samotná spoločnosť Google, ktorá sa už nejakú dobu snaží svojho asistenta sprístupniť aj pre smart hodinky prostredníctvom čipu Snapdragon Wear 4100. Spoločnosť však presný dátum spustenia tejto funkcie ešte neoznámila.
Google asistent nie je jedinou funkciou, ktorú hodinky Fossil nepodporujú. Zatiaľ v nich nenájdete ani často využívanú Peňaženku Google. Aj napriek vylepšenému snímaniu aktivity a zdravia si budete musieť aplikáciu Google Fit nainštalovať sami, keďže v zariadení už predinštalovaná nebude.